ไทยลงนามตั้งศูนย์พลังงานBIMSTEC เชื่อมโยงแหล่งพลังงาน7ประเทศ
ไทยเตรียมลงนามร่วมตั้งศูนย์พลังงานBIMSTEC เชื่อมโยงแหล่งพลังงานโครงข่ายสายส่งไฟฟ้าภายในประเทศสมาชิก
4 มี.ค. 2553

ไทยเตรียมลงนามร่วมตั้งศูนย์พลังงานBIMSTEC เชื่อมโยงแหล่งพลังงานโครงข่ายสายส่งไฟฟ้าภายในประเทศสมาชิก
นายคุรุจิต นาครทรรพ อธิบดีกรมเชื้อเพลิงธรรมชาติ เปิดเผยภายหลังการประชุมเจ้าหน้าที่อาวุโสด้านพลังงานในกลุ่มประเทศความริเริ่มรอบอ่าวเบงกอล 7 ประเทศ ได้แก่ บังคลาเทศ ภูฏาน อินเดีย พม่า เนปาล ศรีลังกา และไทย สำหรับความร่วมมือหลากหลายสาขาทางวิชาการและเศรษฐกิจ (BIMSTEC) ว่า ในที่ประชุมคณะรัฐมนตรีพลังงานในวันที่ 5 มี.ค. จะมีการหารือเรื่องความร่วมมือในการเชื่อมโยงแหล่งพลังงานโครงข่ายสายส่งไฟฟ้า โดยประเทศไทย การไฟฟ้าฝ่ายผลิต (กฟผ.)รับเป็นประธานคณะทำงาน และได้ยกร่างบันทึกข้อตกลง (เอ็มโอยู) เรียบร้อยแล้ว และความร่วมมือเชื่อโยงการลงทุนด้านก๊าซธรรมชาติ ที่ศึกษาโดยบริษัทปตท.
รวมทั้งจะมีการลงนามบันทึกข้อตกลงการจัดตั้งศูนย์พลังงาน BIMSTEC ที่จะสร้างขึ้นที่ประเทศอินเดีย เพื่อประโยชน์ต่อประเทศไทยในด้านการเชื่อมโยงและเข้าถึงข้อมูลพลังงานในกลุ่มประเทศสมาชิก ซึ่งจะช่วยให้ไทยสามารถนำมาวางแผนสำหรับการลงทุนพัฒนาโครงข่ายพลังงาน และเชื่อมโยงแหล่งพลังงานชนิดต่างๆ กับประเทศในเอเชียกลางและเอเชียใต้ โดยจะส่งเสริมให้มีการแลกเปลี่ยนประสบการณ์ ความรู้ ตลอดจนสนับสนุนความร่วมมือระหว่างประเทศสมาชิกในด้านการอนุรักษ์พลังงาน การใช้พลังงานสะอาด และการพัฒนาพลังงานทดแทน
นอกจากนี้จะช่วยผลักดันให้ไทยมีโอกาสในการร่วมมือให้ความช่วยเหลือหรือลงทุนด้านพลังงาน ที่จะเป็นประโยชน์ร่วมกันมากขึ้น ซึ่งศูนย์พลังงานดังกล่าวจะทำหน้าที่เป็นแหล่งรวบรวม ประเมินผล และให้บริการเกี่ยวกับฐานข้อมูลพลังงานของประเทศสมาชิก
นายคุรุจิต กล่าวว่า ประเทศสมาชิกยังได้รายงานสถานการณ์พลังงานภายในประเทศของแต่ละแห่ง โดยไทยรายงานถึงการเดินหน้าด้านการใช้พลังงานทดแทน เช่น แก๊ซโซฮอล์ พลังงานชีวภาพภายในประเทศมากขึ้น ขณะที่ภูฏานยังคงมีปัญหากรกระจายไฟฟ้าให้ทั่วถึงทั้งประเทศ จึงมีเป้าหมายทำให้ประชาชนในทุกพื้นที่สามารถเข้าถึงไฟฟ้าได้มากขึ้น ด้านพม่า บังคลาเทศ อินเดีย และเนปาลจะมีการเชื่อมโยงสายส่งไฟฟ้าระหว่างกัน เป็นต้น   แต่จากการรายงานทุกประเทศต่างก็ให้ความสำคัญกับการส่งเสริมการใช้พลังงานทดแทน เนื่องจากทุกประเทศต้องพึ่งพาการนำเข้าน้ำมันเหมือนกัน
ทั้งนี้ การดำเนินงานในสาขาพลังงานของประเทศสมาชิกได้มีความร่วมมือกันในหลายด้าน เช่น ด้านไฟฟ้า มีการจัดตั้งคณะทำงานเพื่อศึกษาโครงข่ายสายส่งไฟฟ้า ด้านพลังงานทดแทน มีความร่วมมือกันในทางวิชาการและการแลกเปลี่ยนประสบการณ์ ด้านก๊าซธรรมชาติ มีการร่วมกันศึกษาการเชื่อมโยงท่อส่งก๊าซธรรมชาติ และด้านอื่นๆ เช่น การตั้งศูนย์พลังงาน BIMSTEC 
สำหรับศักยภาพของประเทศสมาชิกทั้งอุปสงค์และอุปทานด้านพลังงาน ถือเป็นโอกาสที่ไทยจะหาลู่ทางความร่วมมือกับประเทศสมาชิกทั้งในด้านไฟฟ้า พลังงานทดแทน ก๊าซธรรมชาติ ทั้งในระดับทวิภาคีและพหุภาคี เพื่อประโยชน์ต่อยุทธศาสตร์ด้านพลังงานของไทย โดยเฉพาะเรื่องการเชื่อมโยงแหล่งพลังงานจากต่างประเทศ เพื่อป้อนกลับมายังไทย ซึ่งจะส่งผลต่อความมั่นคงด้นพลังงานของประเทศไทยมากยิ่งขึ้น